**КММ «Гимназия №15»**

**Тақырыбы: «Ешкім де, ештеңе де ұмытылмайды»**

Дайындаған: Бегенова А.М

6 «А» сынып жетекшісі

**Тақырыбы: «Ешкім де, ештеңе де ұмытылмайды»**

**Мақсаты:** Балаларды адамгершілікке, отанын сүюге, оны қорғауға баулу. Отанға деген сүйіспеншілігін арттыру. Оларға патриоттық тәрбие беру. Балаларды Ұлы Отан соғысымен, қазақстандықтардың ерлік істерімен таныстырып, ой - өрісін дамыту. Балаларды үлкен адамдарды сыйлай білуге, оларды қадірлеуге тәрбиелеу.

**Көрнекілігі:** Ұлы Отан соғысы туралы кітаптар, гүлдер, шарлар, батырлардың суреттері.

**Өтілу барысы:** Сынып ішін безендіру.

Армысыздар, құрметті ұстаздар мен оқушылар! Ұлы Отан соғысы кезіндегі қиыншылықтарды, халық көтерген қасіреттерді еске ала отырып, өзіміз сияқты жалынды жастарды Отанын сүюге, оны қорғауға баулу және Ұлы Отан соғысымен, қазақстандықтардың ерлік ісімен таныстыру мақсатына бағытталған «Ешкім де, ештеңе де ұмытылмайды» атты ашық тәрбие сағатына қош келіпсіздер!

**Темірлан**: - Балалар естисіңдер ме жан жақтан патриоттық әуендер естіледі!

**Данияр:** - Ия, бұл 9-мамырдың жақындап қалғандығын білдіреді. Білесіңдер ма бұл қандай мейрам?

**Аяжан:-** Әрине, осындай бейбіт заманда, тәуелсіз елімізде бақытты өмір сүріп жатып, 9-мамыр қандай мейрам екенін білмегеніміз ұят емес пе!

**Димаш**: - Дұрыс айтасың ! Біз осы күнге қалай және кімнің арқасында жеткенімізді, ата- бабаларымыздың елі үшін, жері үшін аянбай күрескен ерліктерін ешқашан ұмытпауымыз керек!

**Жәния:**

1945 - тің майында,

Июнінде,

Сосын июль айында...

Білесің бе, замандасым, ей менің

Елге қайтқан майдангерлер жайында?

**Алан:** Ол жайында мынау туған ел жетік,

Ал біздер ше?

Өстік пе ойсыз ер жетіп?..

Ей, замандас!

Түсіреді нені еске

Киген жандар сұр шинель мен керзі етік.

**Зарина**:

Елінен де, өзінен де күй кетіп,

Төрт жыл бойы киді шинель, керзі етік.

Майдангерлер жүрді сосын біраз жыл,

Сол әскери киімдерін сүйретіп.

**Мадияр:** Соғыс – адам баласы үшін ең үрейлі, ең қорқынышты сөз. Өйткені, соғыс атаулы адамзатты қырып - жоюға бағышталған. Адам, адам болғалы осылай. Талай рет үстемдік, байлық үшін адам қаны суша аққан. Арыға бармай - ақ, 50 миллионнан астам өмірді жалмаған соңғы соғысты алайық.

**Аяла:** «Соғыс» деген суық хабар. Қазақстанның барлық жеріне 1941 жылдың 22-ші маусымында келіп жетті. Осы соғыстың қарсаңында Қазақстанның халқы 6 миллионнан астам еді.

**Көрініс.** (Соғыстың басталуын бимен көрсетеді: Анида, Алихан, Қаракөз, Алан).

**Айя:** Осы бір аяқ астынан басталған әділетсіз арпалысқа Қазақстаннан 2 миллионға жуық түрлі ұлт өкілдері әскер қатарына шақырылды. Майдан даласынан 394 мың қазақ боздақтары қайтпай қалды. Бұл соғыс қайғы - қасірет әкелмеген бірде - бір отбасы болмады... Бірінің әкесі, бірінің ағасы қаза тапты. Қаншама жас боздақтардың қыршын жасы қиылды...

**Нұржан:** Солардың 40 пайызы ерлермен тізе қосып жауға қарсы шығуға бекем буып, өз беттерімен өтініш беріп, соғыс майданына бет алған қазақтың үріп ауызға салғандай жас қыздары болғанын естен шығармауға тиіспіз. Оларды соғыс өрті ерте есейтті. Кеше ғана қызылды - жасылды киініп, гүлдей құлпырған балауса бойжеткендер енді әскер киімін киініп, қару асынып тілі, діні бөлек жаумен шайқасқа шықты. Оқ пен отқа орана жүріп ерліктің небір ерен үлгілерін көрсетті.

**Көрініс.** «Мәншүктің жұлдызды сәті». (Темірлан, Жәния,Алан,Аяла,Нұржан,Мадияр)

1-ші: Мәншүк Мәметова

2-ші: генерал Галицкий

3-ші: подполковник Баймолдин

4-ші: жауынгерлер

Генерал Галицкий дүрбімен майдан даласын қарап тұрды. Жанында подполковник Баймолдин. Атқыштар ортасының оң қанатымен жүріп отырып, аға сержант Мәметованың пулеметшілер бөлімшесі алға жылжып барады.

1. Г.Г- Жарайсың пулемет бөлімшесінің командирі. Қараңдар жолдастар өзінің бөлімшесін қалай жақсы бастап барады, өзі кіп-кішкентай екен.

2. П.Б- Жолдас Генерал сіз қазір көріп тұрған бөлімшені қыз бастап барады. Ол - пулемет бөлімшесінің командирі, аға сержант Мәншүк Мәметова.

3. Г.Г.- Солай ма? Оны маған таныстырыңыздар.

4. П.Б.- Бөлімшелер сапқа тұрыңдар! (Мәншүк бастаған бөлімшелер сапқа тұрады).

5. Г.Г.- Сәлеметсіздер ме жауынгерлер! (Сапқа таяп келіп).

6. Жауынгерлер – Саулығыңызды тілейміз жолдас генерал.

7. Г.Г.- Жарайсыңдар жолдастар. Дұшпанға аямай соққы бердіңіздер. Барлық жауынгерлер мен командирлерге алғыс жариялаймын.

8. Жауынгерлер – Отанға адал қызмет етеміз.

9. Г.Г.- Шабуыл кезінде пулеметшілер бөлімшенің аға командирі аға сержант Мәметова өз пулеметін дұрыс пайдаланды. Жолдас Мәметова бері келіңіз.

10. М.М.- Жолдас генерал, аға сержант Мәншүк Мәметова (генералға таяп келіп).

11. Г.Г.- Рахмет саған, қазақ халқының қызы, сен жақсы пулеметші екенсің!

12. М.М.- Отаныма адал қызмет етемін!

13. Г.Г.- Жасың нешеде, әрі сен майданға қалай тап болып жүрсің?

14. М.М.-20 жастамын, жолдас генерал, майданға өз еркіммен келдім. Ал өзім Алматы қаласындағы Медицина институтында оқыдым.

15. Г.Г.- Ал пулемет ісін қайдан, қай жерден үйреніп жүрсің.

16. М.М.- Осында жолдас генерал.

17. Г.Г.- Алдағы шайқастарда саған табыс тілеймін.

**Адель:** Аз емес зар жылаған, егілген жан,

Аз емес өшкен өмір, төгілген қан.

Кеудеге зілді қасірет салды соғыс.

Қирады талай арман көңілге алған

**Аяна:**Ұлы Отан соғысына қатысқан: Бауыржан Момышұлы, Мәншүк Мәметова, Әлия Молдағұлова, Мәлік Ғабдуллин, Талғат Бигелдинов т.б.және де өз жерлестеріміз де бар. Ол кісілерге құрметпен бас иеміз. Ал осы бейбіт өмірге жете алмаған, ерлікпен қаза тапқан ағаларымыз бен апаларымыздың рухына бас иіп, еске алайық. Жеңіс туын желбіретуде қан кешіп, кеудесін оққа тосқан боздақтарымызды бір сәт үнсіздікпен еске алайық. (1 мин үнсіздік)

**Диас:**

Ашу менен кек оятты ел намысын,

Отан үшін жан пида болды үлкен сын.

Ер азамат жауменен арпалысса,

Әйелдер терін төкті майдан үшін

Аналар қоштасқанда асылымен,

Арулар қош айтысты ғашығымен

Балалықтың базарын ерте жауып,

Талай жұмыс істеді бала өркен.

**Арай:** Фашистердің тұтқын лагерлерінде ана мен бала айуандықпен өлтірілді. Ал тылда қалған қарттар, аналар мен бесіктен белі шықпаған балалар соғыстың қайғы - қасіретін арқалай жүріп, бірде аш, бірде тоқ тынбай жұмыс жасады. Бірақ ешкімнің сағы сынбады. Олардың бойындағы отаншылдық сезім, қолына қару алып сапқа тұрған көптеген ұлт өкілдерінің тізе қосқан бірлігі мен ерлігі Жеңіс сағатын жақындата түсті.

**Жания:**

Ұлы жеңіс

Шүйінші, халқым, шүйінші!

Шүйіншіге сүйінші!

Шаттан, ата - анамыз,

Шаттан, аға - бабамыз,

Кек қайтарып фашистен,

Соғыс бітті жеңіспен,

Жеңдік жауды күресте

Жасалсын той - мереке, міне, Ұлы Отан соғысының жеңіспен аяқталғанына 73 жыл өтті. Бұл сол кездегі кеңес халқының ержүректілігі мен төзімділіктерін паш ететін, тарихта мәңгілік қалатын күн.

**Альнұр:** Бұл күнді соғыстың алғы шептерінде қайсарлықпен шайқас жүргізіп, ерліктің сан үлгісін көрсеткен ардагерлер тойлайды. Ұлы Жеңіс күні елі мен жері үшін жанын пида еткен, туған - туысқандарына, жақын - жарандарына, туған жеріне, ауылына оралмай қалған қаһарман ерлерді бүкіл елі болып еске түсіреді.

**Дамелі:** Бұл мейрамды бұрынғы кеңес одағына кірген 15 одақтас республика халқымен бірге, кеңес халқы неміс басқыншыларынан азат еткен Еуропа елдерінің Варшава мен Прага, Будапешт пен Бухарестің, София мен Белградтың, Париж бен Венаның, жер шарының басқа да көптеген қалаларының тұрғындары тойлайды.

**Ж.Мадияр:** Осындай Ұлы Жеңіске қол жеткізуге көмектескен батырларымыздың ұрпақтары сол жандардың арқасында бейбіт өмір кешуде.

**Р.Аяна:** Жеңіс оңайлықпен келген жоқ. Жеңіс жолында Отан үшін су кешіп талай миллиондаған асыл азаматтар мерт болды. Жауымен жан аямай шайқасып, ерліктің ерен үлгілерін көрсетті. Ана – жарын жолғалтқан жесір, бала - әкесінен, анасынан айрылған жетім атанды.

**Хор**: Соғыстан қайтқан солдаттар

Жаутаңдап қарап дала тұр,

Көз жасын сүртіп жаңа бір.

Хабарсыз ұлын сұрауға,

Жолыңды тосып ана жүр.

Қанша үйдің ұрлап адамын,

Қанша үйде сөніп қалды оттар.

Көрдің бе ұлын ананың,

Соғыстан қайтқан солдаттар?

Кешікпей жарым келер деп,

Төрінен сайлап орынды.

Батысқа қарап елеңдеп,

Ару жүр тосып жолыңды.

Көтерді бәрін ауырдың,

Азамат болып арды ақтар.

Көрдің бе жарын арудың,

Соғыстан қайтқан солдаттар?

Кетерде солдат жарының,

Ішінде қалған ана жыл.

«Көкемді айтпай танырмын», -

Деп бір сәби бала жүр.

Қайрылмай қалай кетесің,

Хабарсыз қалай ол тоқтар?

Көрдің бе оның көкесін,

Соғыстан қайтқан солдаттар?

**Шахризада:**

Жеңіс деген өтеуі жас ғұмырдың,

Жеңіс деген бейбіт күнім, бүгінім.

Жеңіс тойын жақындатып әкелген

Төккен қаны, әке - аға, інінің.

**Диас:**

Жеңіс деген шат күлкісі баланың,

Тыныштығы жер мен жаһан даланың.

Жеңіс деген сылдыр күлкі, асқақ ән,

Тыныштығың сол Жеңістен басталған!

**Аяжан:**

Сол күнде, бүкіл әлем күлім қақты,

Нұрланып ой, күн, жұлдыз сәуле шашты.

Құс сайрап, жануарлар сайран салып,

Жайқалып өсімдіктер шешек атты.

**Темірлан:**

Жеңдік жауды, алдық кекті,

Мөңкіп тулап, басылды апат.

Мең - зең етіп, жер мен көкті,

Тынды - ау ақыр бір ғаламат.

Әскери би: биші қыздар тобы.

**Адель:**

Жетпіс үш жыл – бейбіт көктем таң атқалы,

Жетпіс үш жыл – шуақты күн таратты әнін.

Есімде сонан бері жетпіс үш рет

Ашылды жеңіс күннің парақтары

**Дамелі:**

Жетпіс үш жыл – үзілмеді құстар әні,

Кетті енді сұм соғыстың қыспағы әні.

Жетпіс үш жыл – жауымыздың ажал оғы

Біздің елдің үстімен ұшпағалы

**Данияр:** Міне, осынау елімізге лаң салған алапаттың жеңіспен аяқталғанына да 73 жыл толды. Ешкім де, ешқашан да ұмытылмақ емес.

**Аяла:** Отанымызды сүйіп, қастерлей білейік. Ата - баба дәстүрін, әдет - ғұрпын берік ұстанып, үлкенге ізетті, кішіге ілтипатты болайық. Оңайлықпен келмеген тәуелсіздігіміздің туы мәңгілік желбіреп тұрсын!

**Хор.** Бейбіт күн тілегі.